Predkladacia správa

Každý národ (štát) potrebuje prijať dlhodobú politiku vo vzťahu k deťom a mládeži, založenú na zhode všetkých sociálnych i politických síl, ktorá by mala byť samostatná, solidárna, zodpovedná a angažovaná. Táto politika by mala byť ucelená – mala by sa týkať všetkých mimovládnych detských a mládežníckych organizácií v krajine, všetkých ministerstiev vo vláde. V Európe, ale aj vo väčšine sveta silnie potreba, aby vlády vypracovali, prijali a implementovali – spolu s občianskou spoločnosťou a mládežníckymi organizáciami – takú dlhodobú politiku, ktorá bude prostredníctvom mládeže vytvárať budúcnosť národa a zároveň celého sveta. Dlhodobá politika mládeže by mala mať jasnú, na zhode založenú víziu, akých mužov a ženy budúcnosť potrebuje. Možno sa nezhodneme, aký typ spoločnosti chceme vybudovať, ale mali by sme sa zhodnúť na vlastnostiach jednotlivcov, ktorí ju budú tvoriť. Mali by sme presadzovať tieto osobnostné kvality ako súčasť globálneho výchovného prístupu, pokrývajúceho školu, rodinu i občiansku spoločnosť.
Jedným z rozhodujúcich impulzov na tvorbu takýchto národných politík sú odporúčania Rady Európy zverejnené v rezolúcii č. 6 z apríla 1998 a závery I. svetovej konferencie ministrov zodpovedných za mládež (tzv. Lisabonská konferencia, ktorá sa uskutočnila v auguste 1998). Inšpiráciou pri tvorbe dlhodobej koncepcie politiky vo vzťahu k deťom a mládeži v SR je aj prebiehajúca diskusia v krajinách EÚ k tvorbe tzv. Bielej knihy o mládeži (White paper), ktorá bude prijatá Európskou komisiou koncom novembra 2001.
Na príprave návrhu Koncepcie  štátnej politiky vo vzťahu k deťom a mládeži do roku 2007 sa pracovalo počas rokov 2000 a 2001. Práce sa začali rozhodnutím Rady vlády pre deti a mládež v apríli 2000. V júni 2000 bola vymenovaná pracovná skupina Rady vlády pre deti a mládež na prípravu návrhu koncepcie, zložená z odborníkov z jednotlivých rezortov a zástupcov mimovládnych organizácií.
Samotnej príprave koncepcie predchádzala podrobná analýza stavu práce s mládežou za roky 1990 až 2000, ktorá je prílohou predkladaného materiálu. Analýzu spracovala skupina odborníkov z oblasti výskumu mládeže z podkladových materiálov a informácií, ktoré títo odborníci získali z vlastnej činnosti a od jednotlivých rezortov (Ministerstvo práce, sociálnych vecí a rodiny SR, Ministerstvo kultúry SR, Ministerstvo zdravotníctva SR, Ministerstvo vnútra SR, Ministerstvo spravodlivosti SR, Ministerstvo výstavby a regionálneho rozvoja SR, Ministerstvo obrany SR, Ministerstvo školstva SR). Analýza sa pripravovala v úzkej súčinnosti odborníkov s pracovnou skupinou Rady vlády pre deti a mládež na prípravu Koncepcie štátnej politiky vo vzťahu k deťom a mládeži do roku 2007, pričom bolo niekoľko spoločných rokovaní. 
V priebehu prípravy návrhu koncepcie sa uskutočnili viaceré diskusie, pracovné semináre a konzultácie na úrovni rezortov ako aj občianskych združení. Za najvýznamnejšie považujeme I. národnú konferenciu o mládeži v decembri 2000, ktorej cieľom bolo zhodnotiť stav politiky štátu vo vzťahu k deťom a mládeži v období rokov 1990 až 2000, a II. národnú konferenciu o mládeži v júni 2001, ktorej cieľom bolo diskutovať o obsahu predkladanej koncepcie. Viaceré pripomienky a návrhy z týchto diskusií sa do návrhu koncepcie zapracovali. 
Predkladaný návrh koncepcie oponovali predstavitelia občianskych združení detí a mládeže, Rada mládeže Slovenska, centrá voľného času, krajské a okresné úrady (ktoré v máji 2001 uskutočňovali regionálne pracovné semináre), ako aj výskumní pracovníci z oblasti výskumu rodiny, mládeže a sociálnych vecí. Uskutočnilo sa viacero konzultácií s medzinárodnými expertmi z Rady Európy, Európskej komisie a Youth Fora a s odborníkmi z NSR, Českej republiky a Francúzska. V priebehu celého procesu prípravy koncepcie sa uskutočňovali pravidelné konzultácie s príslušnými pracoviskami MPSVaR SR, MV SR, MK SR, MZ SR, MO SR. Závery z medzirezortného pripomienkového konania sú zapracované do predkladaného návrhu koncepcie. 
Návrh koncepcie prerokovala rada vlády pre deti a mládež na svojich rokovaniach dvakrát. Prvýkrát v júli 2001, kedy na návrh Rady mládeže Slovenska odporučila koncepciu dopracovať o časť, ktorá sa venuje problematike rodiny a výchovy a druhýkrát v októbri 2001, na ktorom odporučila vláde SR koncepciu štátnej politiky vo vzťahu k deťom a mládeži do roku 2007 schváliť v predloženom znení.